PROKAL.CO, AMANG -ini ngaran asa maka sambat panulis wara- dikenal paling bala di kampung inya bediam. Hampir saban hari, gawian Amang haur balalajuan mutor. Padahal inya sudah rancak banar ditangkap polisi, kada suah jua jara.
Abahnya bengaran Julak Adul - ini gin lain ngaran bujur - sampai sudah munyak manasihati. Soalnya parak dua minggu sakali ka kantur pulisi gasan mangaluarkan mutur Amang.
"Mmunyak banar sudah unda meurus Amang ni. Setiap minggu pasti haja ditangkap pulisi, gara-gara haur balalajuan," Julak Adul bemamai.
Nah akhirnya Amang kena batunya jua, pas hari itu inya bejalanan. Dasar bala, Amang kada suah umpat mehadang lampu habang amun melewati simpangan.
"Dari pada belawasan bepanas, baik unda cueki haja. Urang motor wan oto tumatan seberang jalan masih sunyi jua," dalam hati Amang.
Cilakanya pas inya manarubus lampu habang, di tengah simpangan oto wan motor tumatan arah belawanan jalan. Soalnya kebujuran lampu pengatur jalan lagi bewarna hijau, jadilah Amang tekurung di tengah jalan.
"Nah am cilaka unda. Tekurung di tengah simpangan damini am jadinya," sambat Amang nang pina kalang kabut handak menjalankan muturnya.
Rihatan Amang pina urang nang kaya kebingungan datang pulisi memaraki inya. Kada banyak bunyi langsung haja mencabut kunci mutur Amang. Limbah itu Amang wan muturnya dibawa ke pinggir jalan, gasan ditilang.
"Iya am sudah ini, kena pulang tilang. Mun sudah damini bayar pulang am, keluar lagi duit, bemamai pulang abah unda ini," sambat Amang manggarunum sorangan. (rin/beb)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn